Nóg ŉ tragedie ruk Helpende HandMonica Annandale. Foto: Verskaf Solidariteit Helpende Hand is die afgelope week geruk deur die tragiese ongeluk van dr. Danie Brink, uitvoerende direkteur, en sy gesin waarin twee van sy kinders dood is. Op 17 Desember het nog ’n lid van die Helpende Hand-span, Monica Annandale van die Thabazimbi-tak, haar lewe in ’n motorongeluk verloor. “Helpende Hand is diep geraak deur die tragiese afsterwe van Annandale. Sy het een van die eerste takke in Limpopo gestig en is reeds sewe jaar betrokke by Helpende Hand,” het Ernst Vorster, Helpende Hand se hoof van kommunikasie, Maandag aan Maroela Media gesê. Volgens Marianthie van der Walt, Helpende Hand se streeksorganiseerder in Limpopo, was Annandale ’n voortreflike mens met baie liefde vir haar medemens. “Monica was die hart van ons Thabazimbi-tak. Ons kan net bid dat die Here haar geliefdes in hierdie moeilike tyd omvou met sy liefde en hulle krag gee. Haar passie was die Skooltassie-projek. Ek het vir John gesê dat ek saam met hom die tassies op 10 Januarie sal gaan uitdeel ter nagedagtenis aan Monica,” het Van der Walt gesê. Vorster het die verlies as dubbele tragedie beskryf. “Hierdie Kerstyd sal vir lank in die Helpende Hand-span se geheue agterbly as ’n hartseer tyd. Dis vir ons ’n dubbele slag met die verlies van Danie se kinders en nou Monica se afsterwe. Ons harte gaan ook uit na John en die kinders en ons bid vir hul vertroosting.” Annandale word oorleef deur haar man, John, en drie kinders. Die noodlottige ongeluk het plaasgevind op die pad tussen Thabazimbi en Ellisras waar die Annandales ’n besigheid bedryf het. Daar word vermoed dat sy vir iets in die pad uitgeswaai het waarna haar motor ‘n betonversperring langs die pad getref het.